Účasť delegácie SR na medzinárodnej konferencii na prijatie textu Dohovoru o priamej medzinárodnej železničnej doprave
(Varšava 14. – 18. november 2016)
Organizácia pre spoluprácu železníc (ďalej len „OSŽD“), so sídlom vo Varšave, bola založená Konferenciou ministrov v roku 1956 v Sofii (Bulharsko) ministrami desiatich krajín Európy a Ázie, do pôsobnosti ktorých patrila železničná doprava. V najvyššom riadiacom orgáne, Konferencii ministrov (ďalej len „KM“) OSŽD, je Slovenská republika (ďalej len „SR“) zastúpená ministrom dopravy a výstavby SR. V súčasnosti má OSŽD 28 členov: Afganská islamská republika, Albánska republika, Azerbajdžanská republika, Bieloruská republika, Bulharská republika, Česká republika, Čínska ľudová republika, Estónska republika, Gruzínsko, Iránska islamská republika, Kazašská republika, Kirgizská republika, Kórejská ľudovodemokratická republika, Kubánska republika, Litovská republika, Lotyšská republika, Maďarsko, Moldavská republika, Mongolsko, Poľská republika, Rumunsko, Ruská federácia, Slovenská republika, Tadžická republika, Turkménsko, Ukrajina, Uzbecká republika, Vietnamská socialistická republika. Pre SR z členstva v OSŽD plynú ekonomické výhody najmä v oblasti tranzitnej dopravy smer východ – západ a opačne.

Išlo o prvé rokovanie medzinárodnej konferencie, ktorá bude mať otvorený počet rokovaní, na prijatie textu Dohovoru o priamej medzinárodnej železničnej doprave (ďalej len „Dohovor“). Dohovor zahŕňa otázky týkajúce sa fungovania samotnej OSŽD, ktorá nadobudne medzivládny status, a upravuje všetky otázky týkajúce sa organizovania nepretržitej medzinárodnej prepravy tovarov a osôb vrátane technických, technologických, finančných a prevádzkových aspektov. Ide o nový medzinárodný dokument, ktorý v SR bude mať charakter prezidentskej zmluvy a témy súvisiace s jeho schvaľovaním presahujú pôsobnosť a kompetencie Ministerstva dopravy a výstavby SR (ďalej len „MDV SR“). Z uvedeného dôvodu bola pri schvaľovaní účasti delegácie SR na konferencii vznesená požiadavka, aby členom delegácie bol okrem zamestnancov MDV SR (ako odborného gestora) aj zamestnanec Odboru medzinárodného práva Ministerstva zahraničných vecí a európskych záležitostí SR, alebo zástupca ZÚ SR vo Varšave. 

Slovenskú delegáciu na rokovaní konferencie zastupovali štyria zamestnanci Ministerstva dopravy a výstavby Slovenskej republiky a jeden zamestnanec Veľvyslanectva Slovenskej republiky v Poľskej republike. Delegácia SR na rokovaní postupovala v súlade so smernicou pre postup delegácie schválenou uznesením vlády SR č. 478 
zo dňa 19. 10. 2016. Pozícia delegácie SR na rokovaní konferencie bola koordinovaná s pozíciou Európskej komisie (DG MOVE zo dňa 8. 11. 2016) a rozdielne názory boli delegátmi SR vysvetlené v rámci diskusie štátov EÚ. 
Na 1. zasadnutí konferencie sa zúčastnili členské štáty: Azerbajdžan, Bielorusko, Bulharsko, Maďarsko, Vietnam, Gruzínsko, Irán, Kazachstan, Čína, 
Kórejská ľudovodemokratická republika, Litva, Lotyšsko, Moldavsko, Mongolsko, Poľsko, Rusko, Slovensko, Uzbekistan, Ukrajina, Česko, Estónsko. Na zasadnutí sa ďalej zúčastnil predseda Výboru OSŽD, právnik OSŽD, zástupcovia Nemecka a Kórejskej republiky, ako aj zástupcovia EÚ (DG MOVE), Medzištátnej organizácie pre medzinárodnú železničnú dopravu (OTIF) a Medzinárodného železničného dopravného výboru (CIT).
Priebeh a výsledky rokovania konferencie
Konferenciu otvoril a rokovanie viedol predseda Výboru OSŽD p. Tadeusz Szozda. 
Na začiatku zasadnutia bol vytvorený Výbor na preverenie splnomocnení, ktorý bol zložený zo zástupcov Číny, Gruzínska, Lotyšska, Maďarska, Mongolska a Ruska. Výbor preveril splnomocnenia delegácií prítomných na konferencii a konštatoval, že 18 členských štátov disponovalo platným splnomocnením a 3 členské štáty (Azerbajdžan, Vietnam a Irán) disponovali splnomocnením, ktoré nebolo v súlade s Viedenským dohovorom o zmluvnom práve zo dňa 23. mája 1969 (ďalej len „Viedenský dohovor“). Konferencia následne jednohlasne schválila, že pri hlasovaní bude brať do úvahy aj názor týchto troch členských štátov.

Konferencia schválila redakčnú skupinu zloženú zo zástupcov Azerbajdžanu, Číny, Gruzínska, Kazachstanu, Litvy a Mongolska na prípravu protokolu zo zasadnutia. 

Konferencia prijímala rozhodnutia v súlade s článkom 9 bodom 2 Viedenského dohovoru, 
t. j. dvojtretinovou väčšinou hlasov štátov prítomných a zúčastnených na hlasovaní.
1. Schválenie programu rokovania.
Konferencia schválila program rokovania.

2. Prerokovanie a schválenie Rokovacieho poriadku Medzinárodnej konferencie na prijatie textu Dohovoru o priamej medzinárodnej železničnej doprave (ďalej len „rokovací poriadok“).

Konferencia prerokovala a schválila rokovací poriadok, ktorý je prílohou tejto informácie.

Ustanovenia rokovacieho poriadku boli prijaté po dlhých diskusiách, počas ktorých, bolo potrebné hlasovať o niektorých bodoch. Výsledky týchto hlasovaní sú nasledujúce:

1. Bod 1 článku 2 rokovacieho poriadku „Účastníci, pozorovatelia a regionálne organizácie ekonomickej integrácie. Splnomocnenia delegátov účastníkov“. Za hlasovali: Azerbajdžan, Bielorusko, Bulharsko, Maďarsko, Gruzínsko, Kazachstan, Litva, Lotyšsko, Moldavsko, Poľsko, Rusko, Slovensko, Uzbekistan, Ukrajina, Česko a Estónsko. Zdržali sa: Vietnam, Irán, Čína, Kórejská ľudovodemokratická republika, Mongolsko.

2. Bod 2 článku 2 rokovacieho poriadku „Účastníci, pozorovatelia a regionálne organizácie ekonomickej integrácie. Splnomocnenia delegátov účastníkov“. Za hlasovali: Azerbajdžan, Bielorusko, Bulharsko, Maďarsko, Gruzínsko, Kazachstan, Čína, Litva, Lotyšsko, Moldavsko, Mongolsko, Poľsko, Rusko, Slovensko, Uzbekistan, Ukrajina, Česko a Estónsko. Proti hlasovali: Vietnam, Irán, Kórejská ľudovodemokratická republika.

3. Článok 3 rokovacieho poriadku „Zloženie delegácií“. Za hlasovali: Azerbajdžan, Bielorusko, Bulharsko, Maďarsko, Vietnam, Gruzínsko, Irán, Kazachstan, Čína, Litva, Lotyšsko, Moldavsko, Mongolsko, Poľsko, Rusko, Slovensko, Uzbekistan, Ukrajina a Estónsko. Zdržali sa: Kórejská ľudovodemokratická republika a Česko.

4. Bod 2 článku 6 rokovacieho poriadku „Predsedníctvo a sekretariát“. Za hlasovali: Azerbajdžan, Bielorusko, Bulharsko, Maďarsko, Vietnam, Gruzínsko, Irán, 
Kórejská ľudovodemokratická republika, Litva, Lotyšsko, Moldavsko, Mongolsko, Poľsko, Slovensko, Uzbekistan, Ukrajina, Česko a Estónsko. Proti hlasoval: Kazachstan. Zdržali sa: Čína a Rusko.

5. Článok 11  rokovacieho poriadku „Kvórum“. Za hlasovali: Azerbajdžan, Bielorusko, Bulharsko, Maďarsko, Vietnam, Gruzínsko, Irán, Čína, Kórejská ľudovodemokratická republika, Litva, Lotyšsko, Moldavsko, Mongolsko, Poľsko, Rusko, Slovensko, Uzbekistan, Ukrajina, Česko a Estónsko. Proti hlasoval: Kazachstan.
6. Bod 5 článku 15 rokovacieho poriadku „Prijímanie rozhodnutí“. Za hlasovali: Azerbajdžan, Bielorusko, Maďarsko, Vietnam, Irán, Kazachstan, Čína, Kórejská ľudovodemokratická republika, Litva, Lotyšsko, Moldavsko, Mongolsko, Poľsko, Rusko, Uzbekistan, Ukrajina, Česko a Estónsko. Zdržali sa: Bulharsko Gruzínsko, Slovensko.

7. Bod 3 článku 17 rokovacieho poriadku „Jazyky“. Za hlasovali: Bulharsko, Maďarsko, Vietnam, Gruzínsko, Irán, Čína, Litva, Lotyšsko, Moldavsko, Poľsko, Slovensko, Uzbekistan, Ukrajina, Česko a Estónsko. Proti hlasovali: Bielorusko, Kazachstan, Rusko. Zdržali sa: Azerbajdžan, Kórejská ľudovodemokratická republika, Mongolsko.

8. Bod 3 článku 18 rokovacieho poriadku „Záverečné ustanovenia“. Za hlasovali: Azerbajdžan, Bielorusko, Vietnam, Gruzínsko, Irán, Kazachstan, Čína, Kórejská ľudovodemokratická republika, Moldavsko, Mongolsko, Poľsko, Rusko, Slovensko, Uzbekistan, Ukrajina. Proti hlasovali: Bulharsko, Maďarsko, Litva, Lotyšsko, Česko a Estónsko.

Počas rokovania boli jednohlasne prijaté nasledujúce body a články rokovacieho poriadku: bod 1 článku 4 „Predkladanie splnomocnenia“, bod 6 článku 6 „Predsedníctvo a sekretariát“, článok 8 „Pracovné orgány konferencie“ a článok 14 „Všeobecná zhoda“.

Články rokovacieho poriadku ktoré neboli uvedené vyššie, boli prijaté na základe všeobecnej zhody. 

Na základe výsledkov hlasovania o článku 18 rokovacieho poriadku viaceré delegácie navrhli vrátiť sa k prehodnoteniu bodu 3 článku 17 rokovacieho poriadku. Za tento návrh hlasovali: Azerbajdžan, Bielorusko, Vietnam, Irán, Kazachstan, Kórejská ľudovodemokratická republika, Moldavsko, Mongolsko, Rusko, Uzbekistan. Proti tomuto návrhu hlasovali: Bulharsko, Maďarsko, Gruzínsko, Čína, Litva, Lotyšsko, Poľsko, Slovensko, Ukrajina, Česko a Estónsko.
3. Voľba predsedu a podpredsedov konferencie 
V súlade s článkom 7 a bodu 4 článku 15 rokovacieho poriadku konferencia zvolila predsedu a dvoch podpredsedov konferencie. Na základe princípu spravodlivého geografického rozdelenia konferencia zvolila na post predsedu konferencie pána Sergeja Aristova (Rusko), na posty podpredsedov konferencie pána Liu Keqiang (Čína) a pani Justynu Skrzydlo (Poľsko).

Po zvolení predsedu konferencie, predseda OSŽD (p. T. Szozda) zaujal post tajomníka konferencie.

4. Prerokovanie základného textu návrhu Dohovoru o priamej medzinárodnej železničnej doprave.
Vzhľadom na náročnosť rokovania, rozsiahlu diskusiu a veľký počet preskúmavaných a prepracovávaných článkov návrhu rokovacieho poriadku konferencia jednohlasne schválila prenesenie tohto bodu na rokovanie nasledujúceho 2. zasadnutia konferencie.
5. Schválenie dátumu a programu rokovania 2. zasadnutia Medzinárodnej konferencie na prijatie textu Dohovoru o priamej medzinárodnej železničnej doprave

Konferencia rozhodla usporiadať 2. zasadnutie konferencie od 27. do 31. marca 2017 vo Varšave. Bol odsúhlasený predbežný program 2. zasadnutia konferencie v nasledujúcom znení:

1. Schválenie programu rokovania,

2. Prerokovanie textu Dohovoru o priamej medzinárodnej železničnej doprave,

3. Dátum a program rokovania 3. zasadnutia konferencie.
Záver

Slovenská republika ako člen OSŽD uplatnila svoje právo aktívne sa zúčastňovať na práci tejto medzinárodnej organizácie a na rozhodovaní o zásadných otázkach, 
ako je prijatie textu Dohovoru o priamej medzinárodnej železničnej doprave (nového dohovoru OSŽD). Účasť delegácie SR na rokovaní konferencie priniesla možnosť aktívne sa zapojiť do rokovania a tým presadzovať záujmy SR a podporovať pozíciu Európskej komisie (DG MOVE), ktorej zástupcovia sa tiež zúčastnili rokovania konferencie.

Pri ďalších rokovaniach, pri ktorých bude prerokovaný základný textu návrhu Dohovoru, bude delegácia SR postupovať v súlade so smernicou pre postup delegácie schválenou uznesením vlády SR č. 478 zo dňa 19. 10. 2016. Pozíciu delegácie SR bude potrebné však koordinovať s pozíciou Európskej komisie (DG MOVE), najmä pokiaľ ide o články 25 „Personál Výboru“, 26 „Predseda Výboru“ a 27 „Podpredsedovia Výboru“. SR pri príprave návrhu Dohovoru presadzovala pri týchto článkoch variant I a Rada ministrov EÚ schválila podporu variantu II. Na koordinačnej porade dňa 2. februára 2017 v Bruseli, ktorú zvolala Európska komisia v súvislosti s 2. zasadnutím konferencie (Varšava 
27. - 31. marca 2017), zástupcovia SR požiadali EK o stanovisko k prílohe č. 8 „Protokol o výsadách a imunitách OSŽD“. SR pri príprave textu Dohovoru vzniesla odlišné stanovisko (lat. votum separatum) k prílohe č. 8, ktorá upravuje okrem problematiky schengen acquis aj problematiku oslobodenia od cla a dane. 
Prílohy

1. Rokovací poriadok medzinárodnej konferencie na prijatie textu Dohovoru o priamej medzinárodnej železničnej doprave

